除夜歎
作者：賀鑄
朝代：宋

paragraphs: 壯髮忽種種，華年今復窮。
客懷少安適，況乃京塵中。
病肺厭斟酌，疲筋謝過從。
閑坊稅老屋，車馬無來蹤。
日俸纔百錢，鹽齏猶不供。
夜榻覆龍具，晨炊熏馬通。
出門欲貸乞，羞汗難爲容。
安得一扁舟，浮家乘興東。
江山此深隠，終老爲田翁。
春秧二頃苗，秋穫期百鍾。
稚子課樵汲，壯妻兼織舂。
行歌滄浪清，卧快柴桑風。
神明養內觀，憂患無旁攻。
有客聞此言，誚余何不衷。
茲行果勇决，誰攬冥冥鴻。
安知祿籍間，去就如樊籠。
微尚良自信，所悲君不同。